སྙན་ངག་གི་མེ་ཏོགསྔོན་འགྲོ་དེ་དག་ཉམས་སུ་བླངས་ཤིང་ལག་གིས་བསྟར་བའི་རྒྱུད་རིམ་ལས།ད་གཟོད་སྙན་ངག་གི་དངོས་གཞི་སྟེ།མེ་ཏོག་ལྟ་བུའི་མཛེས་སྡུག་རྣམ་པར་བཀྲ་བའི་བརྩམས་ཆོས་དག།མིག་གི་ལོངས་སྤྱོད་དང་རྣ་བའི་གླིང་བུ་རུ་འཁྲུང་གིན་ཡོད།དེ་ཡང་རང་གི་མཐོང་ཐོས་དང་དགའ་སྐྱོ་ཡི་རི་མོ་དེ་དག་ཞིབ་འབྲི་བྱེད་པའི་སྤྲོ་བ་ཙམ་གྱིས་ཡིད་མི་ཚིམ་པར།ཟུག་ཚོར་ཆེ་བའི་རྨ་ཁ་ལ་རེག་པ་ལྟ་བུའི་ཚོར་བ་དང་ཁ་མ་བྲལ་བའི་སྒོ་ནས།སྤྱི་ཚོགས་དང་འཚོ་བ་མཚོན་པའི་བློས་བསླངས་སྒྱུ་འཕྲུལ་གྱི་སྒྲ་དབྱངས་སྙན་མོ་དེ་ཚོ་ནི།ལུས་ལ་རྒྱན་ཆ་བཏགས་ཏེ་རྐང་པའི་སྟངས་སྟབས་སྒྱུར་བ་དང་མཚུངས་པའི་མཛེས་པ་ཡོད་ན།ད་གཟོད་གཟུགས་མཛེས་ཤིང་དྲི་ཞིམ་པའི་སྙན་ངག་གི་མེ་ཏོག་ངོ་མ་དེ་རེད་ཨང་།ང་ཚོ་བོད་པའི་ལོ་རྒྱུས་ཐོག་སྙན་ངག་ལ་སློབ་སྦྱོང་བྱས་ཤིང་སྦྱང་བ་ལ་འབྲས་བུ་ཐོགས་པའི་རྩོམ་པ་པོ་ཅུང་ཟད་དཀོན་ན་ཡང་།མགྲིན་པའི་རྩ་མདུད་གྲོལ་ནས་སྣང་སྲིད་དཔེ་ཆར་ཤར་བའི་རྣལ་འབྱོར་པ་དེ་ཚོའི་ཞལ་གྱི་སྒོ་མོ་ནས་བརྡོལ་བའི་སྙན་ངག་གི་གཙང་ཆུ་རིང་མོ་འདི་དག་མཇལ་ན།སྙན་ངག་ཤིན་ཏུ་མང་བའི་མི་རིགས་ཤིག་གམ།སྙན་ངག་ཟེར་བ་ཅི་ཡིན་གསལ་པོར་ཤེས་པའི་བོད་པ་ཞིག་ནི་ཡིན་ངེས་པའི་ཚོད་དུ་གདའ།